Softcatalà presenta una nova versió del traductor francès - català
2017-05-23 09:30:20

Durant els darrers mesos, membres de Softcatalà han estat treballant conjuntament amb voluntaris d'[Amical Wikimedia](https://www.wikimedia.cat/) i del projecte [Apertium](https://www.apertium.org) en el desenvolupament d'una nova versió del traductor francès - català. Apertium és un projecte de programari lliure per a desenvolupar traductors automàtics, i els traductors que posem a disposició dels usuaris a la nostra web [estan basats en el projecte lliure Apertium](https://www.softcatala.org/noticies/softcatala-presenta-nou-traductor-basat-tecnologia-apertium/). Aquesta versió del parell francès - català, publicada després de més d'un any de treball, inclou vora 9.000 noves paraules als diccionaris, més de 100 regles noves de selecció lèxica i més de 20 regles noves de transferència. Totes aquestes millores ja estan disponibles [en el nostre traductor](https://www.softcatala.org/traductor/). L'empenta final per aconseguir una versió estable va començar a proposta de col·laboradors d'Amical Wikimedia, que utilitzen el traductor com a part del servei [Content Translation](https://www.mediawiki.org/wiki/Content_translation). El servei Content Translation permet crear contingut a la Viquipèdia en català (i en altres llengües) prenent com a base entrades en altres idiomes i utilitzant un sistema de traducció automàtica. Des que va entrar en funcionament, ja s'han creat més de 200.000 articles utilitzant aquesta tecnologia. Els col·laboradors d'Amical Wikimedia estaven especialment interessats a millorar el sentit de traducció francès-català per diversos motius: 

  * Ambdues llengües són prou pròximes per a poder, fàcilment, utilitzar traduccions d'una a l'altra.
  * La Wikipedia en francès té una relació entre qualitat i longitud del contingut més que acceptable (lluny de la Wikipedia en anglès, però en molts casos millor que la Wikipedia en espanyol), i conté molts articles que manquen a la Viquipèdia en català.

Després de posar-se en contacte amb alguns membres de Softcatalà, vam començar a treballar juntament amb ells, fent de pont entre l'Amical Wikimedia i el projecte Apertium, i fent diverses sessions/tallers per a aconseguir que els col·laboradors d'Amical Wikimedia entengueren millor el funcionament intern del traductor i com fer per millorar els resultats. Poc després, Hèctor Alòs, col·laborador habitual d'Apertium, on ha treballat en el desenvolupament de diversos parells de traducció, va començar a incorporar moltes paraules als diccionaris i a millorar les regles de selecció lèxica i de desambiguació morfològica. Després de passar algunes proves de qualitat, es va procedir a la publicació de la nova versió. ![](https://www.softcatala.org/uploads/2017/05/rosetta-stone-300x200.jpg) Una de les prioritats que ens hem marcat a Softcatalà, després de la renovació de la web de l'any passat, és la millora dels serveis lingüístics que oferim als nostres usuaris: corrector, traductor i diccionaris. Concretament, en el cas dels traductors, a més del parell francès - català, estem treballant en una millora substancial del parell més utilitzat a la nostra web, castellà - català, que estarà disponible durant l'estiu. A més, gràcies als projectes del [Google Summer of Code](https://www.softcatala.org/google-summer-of-code/) del projecte Apertium, es farà una millora molt considerable dels parells anglès - català i del sard - català, que esperem posar també en funcionament abans de setembre. Des de Softcatalà volem agrair de forma especial a Joan Lleonart i Ester Bonet, d'Amical Wikimedia, i a Hèctor Alòs, sociolingüista col·laborador en el projecte Apertium, per la gran feina feta.   [caption id="attachment_10609" align="alignleft" width="300"]![Logo del projecte Apertium](https://www.softcatala.org/uploads/2017/05/logo-apertium-300x253.png) Apertium[/caption] [caption id="attachment_10610" align="alignleft" width="200"]![Logo de l'Amical Wikimedia](https://www.softcatala.org/uploads/2017/05/amical-wikimedia.png) Amical Wikimedia[/caption]